ועדת הכלכלה, כנסת 18, פרוטוקול מספר 394, 2010-12-22 10:00

כרמל שאמה-הכהן: שלום, בוקר טוב, אנחנו בישיבה השלישית.

כרמל שאמה-הכהן: על סדר היום -  תקנות התעבורה (תיקון מס' 12), התש"ע-2010 (תיקון), התשע"א-2010- בדבר חיוב נהגים בבדיקות ראייה לאחר גיל 40.

כרמל שאמה-הכהן: בבקשה, נציג המשרד.

עוזי יצחקי: ביוני אישרה ועדת הכלכלה את בקשת משרד התחבורה לתיקון התקנות שחייבו נהגים לעבור בדיקות ראיה בכל חידוש רישיון שחל אחרי גיל 40.

עוזי יצחקי: לא נפרט על כך יותר מדי, אבל יושבים פה נציגים של משרד הבריאות יחד עם מכון גרטנר למנהל מדיניות רפואית.

עוזי יצחקי: נמצא באופן מובהק - -

חמד עמאר: כל כמה זמן מחדשים רישיון?

עוזי יצחקי: עכשיו אנחנו מחדשים רישיון כל 10 שנים.

עוזי יצחקי: היתה המלצה כיוון שזה האיבר שנפגע בצורה מובהקת ביותר, ולכן נמצאה הצדקה מקצועית ויסודית לתקנה, והיא אושרה.

עוזי יצחקי: אנחנו בתאום הודענו שנתחיל לבצע את זה ב-1.1.2011.

עוזי יצחקי: התחלנו לעבוד על זה יחד עם משרד האוצר, עם ממשל זמין, בתוך המערכות של משרד התחבורה, בשיתוף מלא עם אגודת האופטומטריסטים בישראל, וקידמנו.

עוזי יצחקי: הנושא נמצא בפני פיילוט אבל למרבה הצער, בגלל הרבה עיכובים טכניים, לא צפויים, אנחנו מבקשים ונאלצים לדחות את תחילת הבדיקות בשנה - -

לאה ורון: תגדיר "עיכובים טכניים לא צפויים".

עוזי יצחקי: אנחנו הגענו למסקנה, מה שלא כל כך היינו בטוחים שנאשר את התקנה, שאנחנו נמחשב את זה ונצליח למחשב את זה בלוחות זמנים קצרים.

עוזי יצחקי: קודם כל, לעניין המחשוב –  התברר, ואני חושב שראו גם בתקופה האחרונה מחזות ותופעות שליליות ביותר על זיופים של בדיקות רפואיות ולכן הגענו למסקנה שלא נוכל להיכנס לתהליך הזה מבלי למחשב את הבדיקות הללו.

עוזי יצחקי: ייכנסו פה גורמים שליליים שיתנו אישורים ותהפוך תעשיית שוק לגמרי לא בריאה שיתנו אישורים ולא נוכל לשלוט בזה.

עוזי יצחקי: התהליך שגיבשנו יחד עם ממשל זמין, משרד הבריאות ואיגוד האופטומטריסטים זה תהליך ממוחשב שרק אופטומטריסט מורשה יחובר למחשב של משרד התחבורה ורק הוא והמורשים שיעשו אצלם את הבדיקות הם אלה שידווחו לנו.

עוזי יצחקי: הדבר יאפשר למגר – לא להקטין או להוריד, אלא למגר – את תופעת הזיופים ודבר נוסף – גם לא לטרטר את האזרח.

עוזי יצחקי: גם אחרי שאישרו את התקנה היתה ביקורת ציבורית לא פשוטה שאמנם זה שהארכנו  מ-5 ל-10 שנים את חידוש הרישיונות – וזה בהחלט שיפר שירות אבל להתחיל לטרטר את האזרח לפני שיחדש רישיון יתחיל, ובאופן ידני, ישלח למשרד התחבורה ולא יקבלו – וכן יקבלו, ותופעת הזיופים שהזכרתי, לכן אמרנו – נלך על העניין הזה של המחשוב.

עוזי יצחקי: בעניין של המחשוב היו לנו מספר עיכובים.

עוזי יצחקי: הממשקים שאנחנו רצינו להכין יחד עם ממשל זמין באמצעות האינטרנט לכיוון כל האופטומטריסטים – היה לנו עיכוב גם בממשל זמין, גם אצלנו, בתוך המשרד, אבל התגברו על עניין התשתיות.

עוזי יצחקי: בחודש הבא, ואת זה יכולים לעדכן גם הנציגים של האופטומטריסטים, אמור להתחיל פיילוט, אנחנו אמורים להתחיל לבדוק את המערכת על אמת, ויתרה מכך, כתוצאה מהעניין של המחשוב, ואם זה יעבוד, וכנראה זה יעבוד – לא רק את בדיקות העיניים, גם את הבדיקות הכלליות שלפני קבלת טופס לימוד הנהיגה אנחנו נמחשב.

עוזי יצחקי: רופאים של קופת חולים ורק רופאים מורשים יוכלו לעשות את הבדיקות על סמך המערכת שאנחנו נכין.

עוזי יצחקי: ופה נמגר תופעה גדולה יותר, במיוחד גם במגזר המיעוטים שיש לנו, ואנחנו השכם והערב מוצאים, ואני מעביר לד"ר מיכאל דור והרבה פעמים אנחנו מגלים שלא היה ולא קיים רופא כזה – ודרך העניין של המחשוב נמגר את התופעה.

עוזי יצחקי: אז פה זה משהו – אני חייב להתנצל ולהודות, זה לא משהו שהוא אופייני שאנחנו דוחים את לוחות הזמנים.

עוזי יצחקי: אבל הפעם – לטובת השיפור של התהליך - -

כרמל שאמה-הכהן: אני אגיד לך מה יותר מטריד אותי מהדחיה - אותם ממצאים של תחקיר שפורסם בערוץ 10.

כרמל שאמה-הכהן: התחום הזה פרוץ לגמרי.

כרמל שאמה-הכהן: אתם עושים משהו חשוב אבל הבסיס, לפחות לפי מה שהוצג, נראה מאד רעוע, לפחות לפי מה שהוצג, אלא אם כן נציגים רשמיים של משרד הבריאות יגידו שהתחקיר לא מבוסס או חסר, אבל זה לא הרושם שלי.

כרמל שאמה-הכהן: איך אנחנו מתמודדים, באמת, עם התופעה הזו שאנשים שהם לע בעלי מקצוע, לא מוסמכים, מתחזים לכאלה שכן, מטעים את הציבור או עלולים לגרום נזק לציבור, ואז, כל התיקון וכל המאמץ של משרד התחבורה מהבחינה שהוא נכון ומכוון למטרה אמיתית – בעצם לא עשינו כלום?

עוזי יצחקי: זה נכון, ויש רק דרך אחת והיא למחשב.

עוזי יצחקי: מישהו שיהיה מוסמך יקבל מאתנו את האפשרות - -רק מורשים, מרשימה, מה שהיום לא קיים.

עוזי יצחקי: אם הוא לא מורשה הוא לא יקבל מממשל זמין וממשרד התחבורה - -

חמד עמאר: איך הוא יקבל את הרישוי.

עוזי יצחקי: אנחנו נותנים לכל מי שמורשה - -

חמד עמאר: לא- איך תבחרו את המורשים?

עוזי יצחקי: יש רשימה מסודרת.

עוזי יצחקי: נלך לפי הרשימה הזו ואז נמגר לגמרי את התופעה.

חמד עמאר: הרשימה הזו היא מכרז?

אדי מרקוביץ: לא, זה על פי הכשרה, ואחרי ההכשרה הם מקבלים תעודה.

אדי מרקוביץ: כל אופטומטריסט ומקצוע פארא רפואי הוא עם מספר רישיון של משרד הבריאות.

אדי מרקוביץ: הוא עובר בחינות של משרד הבריאות, רישיון לעיסוק במשרד הבריאות, עם תואר ראשון, כמובן, וזו הנטיה היום.

אדי מרקוביץ: נמצא פה גם יושב ראש המכללה לאופטומטריה, שבעתיד גם תיתן תארי דוקטורט.

אדי מרקוביץ: הרשימה היום שנמצאת במשרד הבריאות היא רשימה שמאד קשה להשיג אותה.

אדי מרקוביץ: לנו אין את הרשימה המלאה ממשרד הבריאות שמאגדת בתוכה את האופטומטריסטים שהם בעלי רישיון עיסוק.

אדי מרקוביץ: זה משהו שלא יעלה על הדעת.

אדי מרקוביץ: אנחנו שנים מנסים להשיג את אותה רשימה, ולא מקבלים.

לאה ורון: בשל קשיים טכניים?

לאה ורון: היתה רשימה שהיתה צריכה להתפרסם באתר האינטרנט.

מיקי דור: חבל שלא פנית אלי.

מיקי דור: אמרו לי את זה לפני חמש דקות.

מיקי דור: אני אבדוק את זה עוד היום.

כרמל שאמה-הכהן: אתה מבקש פה דחייה לבדיקות ראיה מעל גיל 40, אבל יש נהגים שמבצעים כבר היום בדיקות ראיה באופן שוטף.

כרמל שאמה-הכהן: איך זה מתמודד מול העיה עד שתמחשבו?

כרמל שאמה-הכהן: יש משהו ביניים שאתם יכולים לעשות שאותם אנשים לא ייבדקו על ידי מתחזים, ואז אולי הם נחזים להיות כבעלי ראיה טובה ובעצם הם לא?

עוזי יצחקי: למרבה הצער זה לא רק בעניין עיניים, מדובר גם בבדיקות כלליות של רופא משפחה לצורך - -

כרמל שאמה-הכהן: אבל לגבי רופא משפחה לא שמענו עד היום את הטענות - -

עוזי יצחקי: יש, וזה עלה גם בדוח מבקר המדינה מספר 25 על ליקויים בנושא של טיפול בתאונות דרכים.

עוזי יצחקי: זה עלה ובהחלט גם על זה אנחנו חושבים.

עוזי יצחקי: ברגע שאנחנו נקבל את הרשימה גם עכשיו באופן ידני, נעשה בדיקות רנדומליות ונבדוק, וכבר עכשיו, כמו שאמרתי,יש לנו מספר מקומות, בעיקר, לצערי בצפון, במגזר הערבי, חשדות שלפעמים גם מתממשים לגבי זיופים.

עוזי יצחקי: אנחנו נשים את הדגש עד שיהיה המחשוב, ואם צריך, כמו מספר דברים שהיו, גם נגיש לטיפול המשטרה.

אדי מרקוביץ: אל"ף אני מבקש שתהיה הפרדה מוחלטת בין בדיקות הראייה לבדיקות רפואיות, וזה מסיבה פשוטה: היום, משרד התחבורה לא מצליח לאכוף את נושא חוקיות הבדיקה של אופטומטריסטים, ובטח שאם נכניס בכפיפה אחת את הבדיקות של רופאי המשפחה יחד עם רופאי העיניים התהליך הזה יגרר לפחות לעוד 5 או 10 שנים.

מיקי דור: לא, אין לזה שום בסיס.

מיקי דור: אלה שני תהליכים שצריך לקדם בו זמנית - -

אדי מרקוביץ: בהחלט, אבל לא  צריך להכניס בכפיפה אחת את שניהם, כי בסוף, התהליך של בדיקת הראיה   - -

מיקי דור: אמרתי – במקביל.

אדי מרקוביץ: במקביל אין שום בעיה, אבל לא צריך לדחות, כי היום אנחנו מתעכבים בגלל הרצון לאחד, מחשובית, את הבדיקות של העיניים עם הבדיקות הרפואיות, מה שלא נראה לנו.

קריאות: - - -

אדי מרקוביץ: יש עוד נקודה שאני מבקש לתת עליה את הדעת – אנחנו לפני כ-7 שנים עשינו יחד עם משטרת ישראל מבצע, סקר בדרכים, שנמצא אצל עוזי.

אדי מרקוביץ: באותו סקר שמנו מדגמית בצמתים חשובים במדינה יחידה של משטרה עם אופטומטריסטים, חברי המועצה, ובדקנו באמצעות מחשוב, שדרך אגב, משמש היום לבדיקות – מכל 4 נהגים בדקנו רק את התחבורה הציבורית והרכבים הכבדים, כלומר, לא את הרכבים הפרטיים.

אדי מרקוביץ: מנהגי הסמיטריילרים, האוטובוסים, המוניות, המשאיות - מכל 4 נהגים – 1 לא כשר מבחינת ראיה.

אדי מרקוביץ: כשאתה אומר מבחינת ראיה אתה לא מתייחס רק למי שמסתכל עליך ורואה אותך מטושטש.

אדי מרקוביץ: יש בעיות, אני חלילה לא רוצה לכרוך אחד עם השני, אבל אותו נהג אוטובוס שחצי מהאוטובוס ירד כי הוא נכנס במשאית – זו בעיה שיכולה להיות של מי שאין לו שדה ראיה.

אדי מרקוביץ: כלומר, הוא אחד שרואה טוב, רואה 6:6 אבל חסר לו שדה ראיה.

אדי מרקוביץ: ואז הוא נוסע ישר, לא שם לב שיש לו משאית, והוא מגלח חצי מהאוטובוס.

אדי מרקוביץ: כשבאים ואומרים תהיה דחיה לשנה – בסדר.

אדי מרקוביץ: אל"ף, אני רוצה למחות על הכוונה לדחות את הבדיקות בלי ליידע אותנו, בכלל.

אדי מרקוביץ: יכול להיות שאנחנו במועצת האופטומטריסטים יכולים לעשות וכן לגשר על פערי הזמן.

אדי מרקוביץ: אני חייב להודות שעוזי יצחקי, ואני מלווה אותו כבר כמה שנים טובות, ברגע שיזם את הפרויקט – הוא עושה עבודת קודש.

אדי מרקוביץ: אני לא יודע מה קורה בתוך משרד התחבורה, זה לא עניינינו, אבל שנה לדעתי זה הרבה מאד זמן לדחות.

חמד עמאר: חצי שנה לא תספיק לכם?

חמד עמאר: הבנתי שבחודש הבא מתחיל פיילוט.

עוזי יצחקי: במחצית הראשונה של 2011 זה יהיה פיילוט ואז ניישם תיקונים בחצי השנה האחרונה, וחובה נעשה את זה ב- 2012.

עוזי יצחקי: אתם יודעים מה זה גורמי מחשוב – כל פעם הוא בא אליך עם איזה חור שחור - -

כרמל שאמה-הכהן: אבל זה לא איזה משהו מסובך.

כרמל שאמה-הכהן: אתם לא הולכים להמציא את Windows מחדש.

עוזי יצחקי: הבעיה היא שקשה לי להתחייב בפני גורמי מחשוב, למרות שאני הוא זה שמוביל אותם.

עוזי יצחקי: אבל אתה יודע, באים אלי, ואנח לא רוצה להימצא במצב שבחודש מאי אני מחתים את השר ובא לדחות את זה בעוד חצי שנה.

חמד עמאר: בואו ננסה חצי שנה.

חמד עמאר: תעשו את המקסימום ונגמור את זה תוך חצי שנה.

חמד עמאר: אנחנו נתקלים, יכול להיות שלא רק משרד התחבורה- גם משרד ה- -

עוזי יצחקי: בסדר, אבל בתנאי – לא שאני אומר "בתנאי" לוועדה המכובדת – אבל בתנאי שאם יהיה מצב אמיתי והפעם נביא, תשמעו גם את האנשים עצמם, תהיה בעיה –שלא ניתקל, תגידו – אמרתם?

עוזי יצחקי: כלומר, נבוא בחודש מאי ונציג את המצב כמו שהוא, אם באמת תהיה בעיה.

כרמל שאמה-הכהן: אבל קחו בחשבון שנרצה לראות בדיוק מה עשיתם עד מאי, בכל חודש.

כרמל שאמה-הכהן: נרצה לראות תרשים זרימה למה זה לא נגמר עד מאי, כי אני לא רואה למה זה צריך לקחת שנה.

אדי מרקוביץ: התכנה מוכנה.

כרמל שאמה-הכהן: הליטוש שלה - -

אדי מרקוביץ: גם זה מוכן.

אדי מרקוביץ: צריך לעשות פיילוט.

קריאות: - -

כרמל שאמה-הכהן: מאחר שמדובר באנשים שלא מבחינים במשאית – אז כל יום זו סכנת נפשות וצריך לעשות מאמץ עילאי, אין מה לעשות.

כרמל שאמה-הכהן: שימו את זה בראש סדר העדיפות, מבחינתכם.

עוזי יצתקי: אני אעביר ברבעון הראשון של 2011 סטטוס, ו - -

יוני סנדורי: אני יושב ראש המכללה לאופטומטריה בישראל.

יוני סנדורי: דבר ראשון, אדי מרקוביץ דיבר על נושא הסקר שעשינו בצמתים – אז אחד מתוך 4 אכן לא ראה בצורה שהתקינה מדברת עליה, אבל זה מתוך אלה שהסכימו להיבדק.

יוני סנדורי: אז הסטטיסטיקה – אלה שיודעים שהם לא רואים טוב, הם לא הסכימו להיבדק.

יוני סנדורי: אני הייתי בצמתים וראיתי את אלה שלא הסכימו להיבדק.

יוני סנדורי: זאת אומרת, זה בטח יותר.

יוני סנדורי: השאלה ששאלת את עוזי יצחקי לגבי הפיקוח, בלהט הדברים הם התמסמסו והלכו לכיוונים לא נכונים, כי אני חושב שאנחנו מחטיאים את המטרה.

יוני סנדורי: השאלה ששאלת לגבי פיקוח על נושא הבדיקות, אתה לא צריך לשאול אותו את העניין הזה.

יוני סנדורי: מי שצריך לפקח על העניין הזה זה משרד הבריאות.

יוני סנדורי: אנחנו עכשיו בשיתוף עם מועצת האופטומטריסטים מנהלים איזשהו קמפיין ככה שאנחנו מנסים לעשות אותו, שהציבור יידע שיש אנשים שהם מורשים, אנשים שהם אופטומטריסטים עם רישיון, קר הם יכולים לבדוק את העיניים.

יוני סנדורי: אז אני שואל לשאלה ששאלת אותו – מי יפקח על העניין הזה.

יוני סנדורי: אנחנו צריכים בכלל לפנות למשרד הבריאות בעניין הזה, ואנחנו, מועצת האופטומטריסטים והמכללה – מוכנים לתת לזה יד, לצאת לקליניקות של אנשים שהם לא מורשים, ומפקח מטעם משרד הבריאות, ויש אנשים כאלה, בשיתוף עם שוטר, אפילו, ואון ליין, באותו רגע, לבצע כמה פעולות יסודיות ואני מבטיח לכם שאחרי 2-3 פעולות כאלה התופעה הזו תיעקר מהיסוד.

יוני סנדורי: זאת אומרת, מה שאנחנו צריכים פה – שמשרד הבריאות יהיה נכון לשתף אתנו פעולה, והמשטרה.

יוני סנדורי: נצא לקליניקות ונטפל בתופעה ונעקור אותה.

יוני סנדורי: זה עונה לך על השאלה ששאלת את עוזי יצחקי.

יוני סנדורי: הוא רק באשנב של משרד התחבורה, אבל פה יש משהו שהוא יותר כללי – יש אנשים שהם לא מורשים והם מתאימים עדשות מגע, ויכולים לגרום לפגיעה קלינית, לפציינט.

יוני סנדורי: אז אם אנחנו כבר נמצאים פה אנחנו יכולים לטפל בבעיה הזו.

יוני סנדורי: אז הנה, יש פה אפשרות למגר את התופעה מהיסוד.

אדי מרקוביץ: אם אתם זוכרים, בתשדיר האחרון הראו מצולם, ונמצא פה מי שצילם -  אדון רפי תירם, בעל משרד חקירות.

אדי מרקוביץ: אדם שצריך מינוס 2, שזה אחד שאם הוא מסתכל עליי לפה הוא לא רואה שיש פה בכלל שולחן, ותמורת תשלום כזה או אחר חתמו לו על הטופס שהוא רואה טוב.

אדי מרקוביץ: אותו אחד, אני מוצא אותו מולי נוהג על סמי טריילר.

אדי מרקוביץ: איפה נמצא שלטון החוק?

אדי מרקוביץ: איפה המשטרה?

אדי מרקוביץ: למה אין פה נציגות של המשטרה, אין נציגות של הפרקליטות?

אדי מרקוביץ: היום, התחזות לאופטומטריסט, דינה מאסר בפועל של 5 שנים.

אדי מרקוביץ: אין שום הבדל בין התחזות לאופטומטריסט ובין התחזות לרופא או שופט או עורך דין.

חמד עמאר: נהג משאית או נהג רכב ציבורי – כל כמה זמן הוא מחויב בבדיקת עיניים?

יוני סנדורי: כל 5 שנים, מגיל 50 ומעלה.

חווה ראובני: ב- 1 בינואר זה יהיה מגיל 60 – כל 5 שנים, ומגיל 70 – כל שנתיים.

חווה ראובני: עד גיל 60 – כמו כל הנהגים האחרים.

חמד עמאר: אבל נעשתה בדיקה שבתוך ה-5 שנים האלה אין שינוי?

חמד עמאר: יכול להיות מצב של שינוי?

חווה ראובני: יש חובת דיווח הן של הנהג, הן של מי שמטפל בו  אם יש אצלו שינויים.

חווה ראובני: מי שרופא העיניים שלו רואה שבעבר נהג 6:6 והוא היום בא אליו ונבדק והוא מוצא אצלו שהוא רואה פחות מזה, יש חובת דיווח לרשות הרישוי.

חווה ראובני: אם עושים את זה זו כבר שאלה אחרת.

מיקי דור: קודם כל, אנחנו עובדים יחד עם משרד התחבורה, אבל חלשים מאד בתחום החקיקה בעניין הזה.

מיקי דור: לעניין עצמו: הבדיקות הרפואיות, והן הפחות חשובות – אני מסכים עם כל החברים שאמרו שבדיקות ראיה זה המרכיב הבעייתי בתאונות דרכים, כל המחקרים שנעשו, ההשפעה של אותם מקרים בודדים של נהג שאיבד הכרה – מדובר ממש במקרים בודדים.

מיקי דור: ראיה זו הנקודה המרכזית בנהיגה.

מיקי דור: במשך השנים היו לנו צרות צרורות ועדיין היו לנו עם הבדיקות הרפואיות על ידי או מי שאינם מוסמכים או מי שיש לו רישיון לעסוק ברפואה אבל לא מכירים את החולה.

מיקי דור: בתי ספר לנהיגה העסיקו אנשים, רופאים, עולים חדשים כדי שישימו חותמת.

מיקי דור: ואני לא צוחק – השתתפתי בפשיטות משטרה כשראיתי איך זה נעשה תמורת 20 שקל בחצר, כשהרופא מסביר לנבדק מה להגיד כדי שהכל יהיה טוב.

מיקי דור: זה עבר לטיפול המשטרה.

מיקי דור: כדי למנוע את זה שינינו משהו בטופס, שם, כך שיוכל למלא אותו רק רופא המשפחה.

מיקי דור: זה לא עובד כמו שצריך לעבוד, כיוון שלמשרד התחבורה וגם לנו אין בקרה שהטופס אכן מולא על ידי  רופא המשפחה.

מיקי דור: הצעד הזה של מחשוב אמור לפתור ברמה של הבדיקות של האופטומטריסטים, כדי שזה יבוצע אך ורק במקום מוסמך, ואני רוצה פה  - יוני, שאנחנו מכירים הרבה שנים, זה לא תמיד לטובה להגיד שזה ייעשה רק באותו מקום הממוחשב ועל ידי מי שהוסמך.

מיקי דור: שלא יחשב לי שם מול המחשב סטודנט לאופטומטריה ויחתום, ואני ראיתי את זה בפשיטות שעשיתי, בעבר.

מיקי דור: זה מאד חשוב לי, הדבר הזה.

מיקי דור: זה דבר שניתן לבדוק.

מיקי דור: בקרה - היכולת של משרר הבריאות לבקר בשטח בזמן אמיתי בעת הבדיקות – מאד מצומצמת.

מיקי דור: אם יהיה לנו שיתוף מצד האופטומטריסטים ואם גם יתנו לנו איזה צוות לעשות את זה, נשמח לעשות את זה.

מיקי דור: אני עושה בקרות מהסוג הזה במרפאות כירורגיות ומרפאות אחרות, לא מספיק, כמובן.

מיקי דור: אנחנו כבר בדיון עם משרד התחבורה לגבי מחשוב של אותו תהליך ברפואה הראשונית.

מיקי דור: זאת אומרת, דיברתי עם קופות החולים, לגבי רופאי המשפחה, שלמחשבים ייכנס מודול נוסף, בדומה למודול של האופטומטריסטים שיעביר את הממצאים של הבדיקה ישירות למשרד התחבורה, למשרד הרישוי, ועל ידי זה לעקוף את כל האופציות לעשות את זה על ידי אנשים לא מוסמכים.

לאה ורון: מה העלות של הבדיקה?

מיקי דור: היום העלות היא 91 שקל אצל רופא, כשהביטוחים המשלימים בקופות משלימים את זה.

מיקי דור: להערכתי אפשר יהיה גם להוזיל את זה אם זה ייעשה על ידי הרופא המטפל הקבוע.

כרמל שאמה-הכהן: סיון כהן, בשם הוועדה רוצים להודות לך על התחקיר שערכת בערוץ 10, תחקיר שפקח את עינינו לבעיה שלא היינו חולמים שקיימת, בעוד שהנתונים ששמענו מהנציגים האחרים לגבי היקף הבעיה שנבדקה והוכחה בכביש הלכה למעשה, ושאף אחד גם לא סותר את הממצאים של התחקיר.

סיוון כהן: קודם כל – תודה.

סיוון כהן: אני רוצה להצטרף לדברים של הד"ר לגבי האכיפה.

סיוון כהן: אפשר להתווכח על הגיל, על הדחיפות של הדברים האלה.

סיוון כהן: אני רוצה להסביר על התחקיר שלנו, שאני חייבת לומר – לא היה מאד קשה לעשות אותו.

סיוון כהן: ביקרנו ב-32 אופטיקות.

סיוון כהן: מתוכן – 18 מהאופטומטריסטים הם מתחזים, הם אנשים שהציגו את עצמם כאופטומטריסטים, והם לא.

סיוון כהן: הם לא רשומים במשרד הבריאות בכלל.

סיוון כהן: ההתנהלות של חלק מהדברים, ברשת  הכי גדולה בישראל, "אופטיקה הלפרין" אפילו בבקשת התגובה שלנו - ההתנהלות היתה כל כך קלוקלת, עם כתובות שלא היה לנו בכלל עם מי לדבר.

סיוון כהן: ניסו אפילו לרמות אותנו.

לאה ורון: אני מבקשת אותך לא להתייחס לאופטיקות מסוימות, מאחר ולא הזמנו את הנציגים שלהם.

סיוון כהן: מאה אחוז.

סיוון כהן: אז נתייחס לתופעה הרחבה.

סיוון כהן: אני חוזרת על הנתון: 32 חנויות אופטיקה, גם של רשתות, גם חנויות פרטיות, מתוכן – הנתון של 18 מתחזים, אנשים שאין להם קשר ואין להם כל הסמכה, זה נתון מאד צורם.

סיוון כהן: בעניין של בדיקות הנהיגה, חתימה על הטופס הירוק – אני מרכיבה משקפיים.

סיוון כהן: המספר שלי בעניים הוא מינוס 2. לא פשוט לנהוג במצב כזה.

סיוון כהן: הלכתי לעשות את הבדיקה עם עדשות ראיה.

סיוון כהן: אף אחד לא שאל אותי אם יש לי עדשות או לא.

סיוון כהן: ההליך הפרוצדוראלי היה מאד מאד פשוט, ועל הטופס חתמה גברת שבעלה אופטומטריסט.

סיוון כהן: היא הגדירה את עצמה כמורשית חתימה.

סיוון כהן: הפרטים הובאו בצורה מאד מאד ברורה בתחקיר וזה טיפה בים.

סיוון כהן: נראה לי שאין בעיה – אם המשטרה תלך או אפילו אתם - -

כרמל שאמה-הכהן: היא פשוט הרחיבה את הלכת השיתוף בין בני זוג.

סיוון כהן: זו תופעה מאד רחבה.

סיוון כהן: אני חייבת לומר שאחרי שידור התחקיר הוצפנו בפגיעות מאנשים  שגם נפגעו מהמצב הזה, גם הזדעזעו.

סיוון כהן: וקיבלתי טלפון מאישה שבנה משרת בצה"ל.

סיוון כהן: היא הזכירה לי שחלק מהאנשים שהוזכרו בתחקיר, חלק מהרשתות - יש להם הסכמים עם צבא ההגנה לישראל.

סיוון כהן: הבן שלה הולך להיבדק על ידי אנשים שסביר להניח שהם לא אופטומטריסטים.

סיוון כהן: זאת אומרת, גם המדינה, יש לה איזה קשר כאן לאותן רשתות, וכדאי להתחיל להתייחס לנושא הזה שהוא באמת מאד מאד פרוץ.

כרמל שאמה-הכהן: תודה.

כרמל שאמה-הכהן: שאלה לד"ר דור - האם יש אפשרות לפרסם את רשימת האופטומטריסטים המורשים?

מיקי דור: אני לא מבין מה עיכב את זה, למשרד התחבורה זה צריך להיות היום.

מיקי דור: אני אבדוק את זה.

מיקי דור: זה לא סודי, להפך.

כרמל שאמה-הכהן: אין בעיה שזה יהיה מפורסם באתר אינטרנט?

עוזי יצחקי: אצלם זה כבר נמצא.

עדי גרטי: אני סמנכ"לית תוכן של ערוץ 10.

עדי גרטי: אני רוצה לשאול שאלה: אני פשוט, מאז התחקיר, וחשפנו שם כמה מתחזים – אני שואלת שאלה: אין פה נציג של המשטרה, האם משהו נעשה?

עדי גרטי: מישהו הלך ובדק?

עדי גרטי: נשלל רישיון?

עדי גרטי: דבר לא נעשה.

כרמל שאמה-הכהן: אני מתחייב להגיש שאילתה לשר בעניין הזה.

יוני סנדורי: אני חושב שכבר אפשר לפתור את הבעיה הזו מהיסוד.

יוני סנדורי: לא רק העניין של בדיקות ראיה לרישיונות נהיגה, אלא כמו שהיא אמרה- זה רק 10% מכל העניין.

יוני סנדורי: עדשות מגע שמתאימים, ברוב מדינות העולם זה רק תחת מרשם, זה שקול לתרופה לכל דבר.

לאה ורון: בזה הוועדה לא עוסקת.

קריאה: זה בוועדת העבודה, הרווחה והבריאות.

רפי תירם: אני בעל משרד לחקירות, פוליגרף ואבטחה.

רפי תירם: חזרתי היום מארצות הברית, נחתתי ב- 8 בבוקר.

רפי תירם: אני אומר כקצין משטרה לשעבר, שהדרך לפתרון הבעיה, ואני כבר אומר לכם את הפתרון- שאופטומטריסט פלוס שוטר פלוס נציג משרד התחבורה פלוס נציג משרד הבריאות יפעלו ביחד ובאופן שיטתי, להקים את הגוף הזה – והם פותרים את הבעיה.

רפי תירם: הם פשוט עובדים שיטתית ואני מוכן אפילו להנחות אותם.

רפי תירם: אני במקרה מרצה בבר אילן ואני מוכן להנחות אותם איך לעבוד, באיזו שיטה, ואני מוכן ללוות את הסיפור הזה עד תום, ולא רק להתפרנס מזה.

אדי מרקוביץ: לסיכום – לא פחות אשם מהאופטומטריסט המתחזה זה מי שמעסיק אותו, ובאלה – אף אחד לא מטפל.

אדי מרקוביץ: בסך הכל מסך כל 100 אחוז המתחזים – המעסיקים הם אלה שמעסיקים את אותם מתחזים, ואף אחד לא בא אליהם.

אדי מרקוביץ: היום מי שקונה רכוש גנוב מקבל עונש חמור יותר מזה שגונב.

אדי מרקוביץ: אני חושב שגם פה בדיוק המקום להתייחס לזה.

כרמל שאמה-הכהן: תודה.

כרמל שאמה-הכהן: נקרא את התקנות.

אלקנה אפרתי: עם התאמה לחצי שנה.

אלקנה אפרתי: כן?

חווה ראובני: כמובן.

חווה ראובני: " תקנות התעבורה (תיקון מס' 12), התש"ע-2010 (תיקון), התשע"א-2010 בתוקף סמכותי לספי סעיף 70 לפקודת התעבורה (להלן – הפקודה) ובאישור ועדת הכלכלה של הכנסת לפי סעיף 21 א (א) לחוק יסוד: הכנסת וסעיף 2(ב) לחוק העונשין, התשל"ז-1977, אני מתקין תקנות אלה: תיקון תקנה 9 בתקנה 9 לתקנות התעבורה (תיקון מס' 12), התש"ע-2010 במקום "כ"ה בטבת, התשע"א (1 בינואר, 2011) יבוא : "כ"ט בסיוון, התשע"ב 01 ביולי, 2012)".

כרמל שאמה-הכהן: מי בעד?

כרמל שאמה-הכהן: התקנות אושרו פה אחד.

כרמל שאמה-הכהן: אני מזכיר למשרד התחבורה, נתנו חצי שנה, שלא ניתן ארכה "על עיוור" בסיפור הזה.

כרמל שאמה-הכהן: אני מודה לכם, הישיבה נעולה.